Den polske eliteserieklubben Wisla Plock bekrefter selv på sine hjemmesider tirsdag ettermiddag at de har sikret seg Harmeet Singh på en kontrakt som strekker seg over de neste 18 månedene.

Mandag kom rapportene fra polsk Eurosport om at Singh var enig med Wisla Plock, og at han var en medisinsk test unna å fullføre overgangen.

Singh og Molde ble i midten av januar enige om å terminere kontrakten etter som at Oslo-gutten ikke fant seg ny klubb.

– Det har vært litt interesse rundt Harmeet. Han får sjekke ut det på egenhånd, uttalte Molde-manager Ole Gunnar Solskjær til rbnett.no 16. januar.

Midtbanespilleren har spilt for Molde i to perioder, men har også en fortid i Vålerenga, Feyenoord og Midtjylland. Han har sju landskamper for Norge. I 2013 var han med på U21-landslaget som tok bronse i EM i Israel.

Wisla Plock ligger på tiendeplass i den polske toppdivisjonen Ekstraklasa, etter at de i fjor rykket opp fra nivå to. Klubben holder til i byen Plock ved elven Wisla, 90 kilometer nordvest for hovedstaden Warszawa.